
Zovem se xxxxxxx, rodjena sam xxxxx. Muž mi se zvao xxxxxxx, rođen xxxxx (imena poznata redakciji). Ostavio me i nasao odmah drugu ženu, kao da nikad nije ni bio sa mnom, pa se pitam možete li mi pomoći da se taj čovjek meni vrati, ima li pomoći?


* 
* 
* 
* 
* 
* 
* 

 

Možete li mi pomoći da mi se muž vrati?
=======================================

 

Esselamu alejkum. Ako misliš da bi mi mogli da napravimo neki ***[zapis](https://pitajucene.com/search/zapis/questions/ "Pretraži pitanja o zapisima")*** tvom mužu ili tako nešto pa da se on tebi onda vrati, treba da znaš da je to veliki grijeh i onaj ko se time bavi je izašao iz Islama jer se bavi sihrom. Pa onaj ko samo ode sihirbazu da ga pita za nešto ne prima mu se ***[namaz](https://pitajucene.com/search/Namaz/questions/ "Pretraži pitanja o namazu")*** četrdeset dana, a onaj ko mu povjeruje u to zanijekao je (porekao) ono sa čim je došao ***[Poslanik](https://pitajucene.com/search/poslanik/questions/ "Pretraži pitanja o poslanicima")***, sallallahu alejhi ve sellem, a znamo da je on došao sa vjerom ***[Islam](https://pitajucene.com/search/islam/questions/ "Pretraži pitanja o Islamu")***. Sve ovo je došlo u vjerodostojnim hadisima.


Mi na ovoj stranici učimo ljude ispravnoj vjeri i upozoravamo ih na sve što je pogrešno a posebno na ***[sihr](https://pitajucene.com/search/sihr/questions/ "Pretraži pitanja o sihru")***. Tako da nam se ljudi obraćaju kada hoće da se ispravno liječe i da ne upadaju u sumnjive i ***[haram](https://pitajucene.com/search/haram/questions/ "Pretraži pitanja o haramu")*** metode liječenja, poput toga da idu “hodžama” koji prave zapise, saljevaju strave, prave sihre da razdvajaju ljude, stvaraju neprijateljstvo i mnoge druge ružne stvari.


A od prepoznatljivih znakova da se neko bavi sihrom je da traži podatke koje si ti nama poslala, što nam je dalo povoda da pomislimo da nas smatraš od njih, da nas Svevišnji Allah sačuva tog zla a pogotovu da se mi njime bavimo. Te podatke nikom više ne daji i znaj da onaj ko ti ih traži da ne liječi ispravno. Time se izlažeš velikoj opasnosti da ti sihirbazi na osnovu toga mogu praviti svoje sihire i spletke.


Ako sumnjaš da je vama dvome napravljen sihr da se razdvojite onda ti trebaš (a ako možeš ubijediti i njega da ide i on to je najbolje) da odeš kod onih koji liječe Kur’anom, a nipošto kod sihirbaza, i da se liječiš kod njih. Pa ako oni utvrde da imaš sihr liječi se kod njih. A ako te je muž ostavio bez sihra, zbog nekih drugih razloga to je sasvim prirodna stvar u životu da se to desi.


Ne treba da se puno sikiraš zbog toga, primi to stoički, okreni se Allahu i Njegovoj vjeri, traži utočište kod Njega od problema koji su te zadesili. On najbolje zna šta je dobro za Njegove robove pa nekada nam nešto bude mrsko i strašno a poslije se pokaže da nam je u tome bio veliki hajr, Allah zna a mi ne znamo. Kaže Uzvišeni: “Moguće je da je baš u onome prema čemu odvratnost osjećate Allah veliko dobro dao”. (En-Nisa, 19) i kaže: “Ne volite nešto, a ono može biti dobro za vas; nešto volite, a ono ispadne zlo po vas. – Allah zna, a vi ne znate (El-Bekare, 216).


Pouzdaj se u Allaha, On je tvoj Gospodar, dovi i traži od Njega da ti olakša tu situaciju i da ti je zamijeni boljom, a On se odaziva onima koji Ga dozivaju i traže od Njega. Ve billahi tevfik.


Na pitanje odgovorio: dr. ***[Zijad Ljakić](https://pitajucene.com/search/Zijad+Ljaki%C4%87/answers/ "Pretraži odgovore od dr. Zijad Ljakić")***  

Preuzeto sa stranice <http://www.n-um.com>


